Diari Oficial de la Generalitat Valenciana


Sumari del DOGV 6255, del 28-04-2010 (2010/4283)

RESOLUCIÓ de 31 de març de 2010, del delegat del Govern, relativa al calendari laboral per a l'any 2010.
--------------------------------------------------------------------------------------------------------

### Dades del document

Número de DOGV
:   6255

Data del DOGV
:   28-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4283


Data del document
:   31-03-2010

Organisme emissor
:   delegació de Govern A la Comunitat Valenciana

Tipus de document
:   Resolució

Anàlisi jurídica

 Descriptors 

:   * dia festiu
    * vacances retribuïdes
    * legislació
    * jornada de treball
    * Govern
    * funcionari

RESOLUCIÓ de 31 de març de 2010, del delegat del Govern, relativa al calendari laboral per a l'any 2010. [2010/4283]  
L'Estatut Bàsic de l'Empleat Públic, aprovat per la Llei 7/2007, de 12 d'abril, estableix els principis generals aplicables al conjunt de les relacions d'ocupació pública i inclou, entre altres mesures, una sèrie d'actuacions per a facilitar i promoure la conciliació de la vida personal, familiar i laboral dels empleats públics de l'administració general de l'Estat.  
D'altra banda, la Resolució de 20 de desembre de 2005, de la Secretaria General per a l'Administració Pública, defineix el calendari laboral com un instrument tècnic a través del qual es fa la distribució de la jornada i la fixació dels horaris del personal civil al servei de l'administració general de l'Estat. Aquesta resolució integra i sistematitza el marc normatiu al qual han d'ajustar-se els calendaris laborals dels diferents ministeris i organismes públics, i estableix un termini per a l'aprovació d'aquest instrument d'ordenació i distribució de la jornada laboral dels empleats públics de cada departament.  
Per tot això, d'acord amb el que estableix l'apartat primer punt segon de la Resolució de 20 de desembre de 2005, amb la negociació prèvia amb les organitzacions sindicals firmants de l'Acord de 13 de novembre de 2002 i una vegada evacuat el tràmit previst en l'article 40.1.d de la Llei 7/2007, de 12 d'abril, de l'Estatut Bàsic de l'Empleat Públic, aquesta Delegació del Govern aprova el calendari laboral per a 2010.  
Primer. Àmbit i objecte d'aplicació  
1. Àmbit personal  
Aquest calendari laboral serà d'aplicació general a tot el personal funcionari i laboral de la Delegació del Govern a València i subdelegacions del Govern a Alacant, Castelló i València i de les unitats i servicis perifèrics ubicats en dependències comunes o edificis de servicis múltiples.  
2. Àmbit territorial  
Aquest calendari laboral serà aplicable al territori de la Comunitat Autònoma Valenciana.  
3. Àmbit funcional  
Aquest calendari laboral regula l'aplicació de la Resolució de la Secretaria General per a l'Administració Pública de 20 de desembre de 2005 en tots els organismes mencionats en l'àmbit personal anterior.  
4. Objecte  
El calendari laboral estableix la distribució de la jornada i fixa els horaris del personal mencionat en l'apartat primer, punt 1, anterior d'acord amb els principis següents:  
a) Eficiència i qualitat en el servei a la ciutadania i en l'exercici del lloc de treball.  
b) Igualtat entre homes i dones.  
c) Conciliació de la vida personal, laboral i familiar dels empleats públics.  
d) Suport a la promoció professional.  
e) Innovació i modernització tecnològica dels servicis i de l'exercici dels llocs de treball.  
Segon. Jornada i horaris  
1. Duració màxima  
1.1. La duració màxima de la jornada general de treball en el departament serà de 37 hores i mitja setmanals de treball efectiu, en còmput anual, equivalent a mil set-centes quaranta-set hores anuals.  
1.2. El personal que estiga obligat a prestar servei en règim d'especial dedicació realitzarà una jornada de treball de 40 hores setmanals.  
1.3. La distribució anual de la jornada no podrà alterar el nombre de dies de vacances que estableix la normativa en vigor.  
2. Modalitats de jornada  
2.1. Jornada de matí  
Els que presten els seus servicis d'acord amb aquesta modalitat de jornada hauran de realitzar, com a horari fix de presència, una jornada de 09.00 hores a 14.30 hores, de dilluns a divendres. Podran complir el temps restant de la seua jornada laboral en horari flexible entre les 07.30 hores i les 09.00 hores de dilluns a divendres i entre les 14.30 hores i les 18.00 de dilluns a dijous, així com entre les 14.30 i les 15.30 hores els divendres.  
2.2 Jornada de matí i vesprada  
El personal que preste els seus servicis d'acord amb aquesta modalitat i, en tot cas, els que estiguen obligats a prestar servei en règim d'especial dedicació, hauran de romandre en el lloc de treball en horari fix de 09.00 hores a 17.00 hores, de dilluns a dijous, amb una interrupció mínima d'una hora per al dinar, i de 09.00 hores a 14.30 hores els divendres. La resta de la jornada, fins a completar les trenta-set hores o, si és el cas, les quaranta hores setmanals, segons el règim de dedicació, es realitzarà en horari flexible entre les 07.30 hores i les 09.00 hores i entre les 17.00 i les 18.00 hores, de dilluns a dijous, i entre les 07.30 hores i les 09.00 hores i entre les 14.30 i les 15.30 hores els divendres.  
Excepcionalment, a proposta de la unitat en què l'empleat o empleada presta els seus servicis i d'acord amb les necessitats d'aquesta o per exigències de conciliació de la vida personal i familiar, la Subsecretaria del Ministeri d'Administracions Públiques podrà autoritzar l'acumulació de la jornada de vesprada en dos o tres dies a la setmana, i en aquest cas es modificaran els límits horaris de la jornada dita. A aquests efectes s'entendrà per jornada de vesprada la transcorreguda a partir de les 15.30 hores, de dilluns a dijous.   
Siga quina siga la modalitat de jornada que es realitze, el personal disposarà d'una pausa, per un període de 30 minuts, que podrà efectuar-se entre les 10.00 hores i les 12.30 hores. Aquesta interrupció no podrà afectar la prestació del servei.  
El personal funcionari eventual, caps de gabinet i de secretaria particular ajustaran la seua jornada i horari a les necessitats excepcionals d'ampliació horària que pogueren derivar-se de l'exercici del seu càrrec, intentant, no obstant això, acomodar la distribució de la dita jornada a la modalitat de matí i vesprada aplicable al personal del departament que presta servei en règim de dedicació especial.   
2.3. Jornada d'estiu  
1. Durant el període comprés entre el 16 de juny i el 15 de setembre, ambdós inclusivament, s'estableix una jornada de treball de sis hores i mitja continuades de treball, a desenvolupar entre les 08.00 hores i les 15.00 hores, de dilluns a divendres.  
2. El personal que preste servicis en règim especial dedicació haurà de realitzar durant aquest període cinc hores addicionals a la setmana, de les quals un mínim de dos hores i mitja es desenvoluparan fins a les 18.00 hores, de dilluns a dijous.  
3. Horaris especials   
El personal que realitze funcions d'obertura de centres de treball, comunicacions, manteniment i altres servicis comuns de suport tècnic continuarà realitzant la jornada en la mateixa modalitat i amb les singularitats que, a l'entrada en vigor de la present instrucció, tinguen establides. Aquelles altres jornades i horaris especials que, excepcionalment i per interés del servei, hagen de realitzar-se en determinades funcions o centres de treball es negociaran prèviament amb les organitzacions sindicals firmants de l'Acord de 13 de novembre de 2002  
El personal que preste servei en les oficines de registre, informació i atenció al públic distribuirà l'horari i jornada del seu personal de tal forma que possibilite, en tot cas, l'horari d'obertura al públic de les dites oficines. Les oficines de registre hauran de romandre obertes, en tot cas, de 09.00 a 17.30 hores de dilluns a divendres, i de 09.00 a 14.00 hores els dissabtes. Durant el període del 16 de juny al 15 de setembre l'horari d'obertura serà de 08.00 hores a 15.00 hores de dilluns a divendres, i de 08.00 hores a 14.00 hores, els dissabtes.   
Tercer. Modalitats de jornada reduïda per a la conciliació de la vida personal, familiar i laboral  
Sense perjuí d'altres supòsits de reducció de jornada de què poden gaudir els empleats públics, reconeguts i regulats legalment o reglamentàriament, els empleats i empleades podran acollir-se a les següents modalitats de jornada reduïda:  
1. Jornada reduïda per a la conciliació de la vida familiar i laboral  
Podran acollir-se a aquesta modalitat, consistent en la disminució de la seua jornada laboral, amb reducció proporcional de les retribucions que pogueren correspondre'ls, tots els empleats i empleades del departament que tinguen a la seua atenció directa, per raons de guarda legal, algun menor de 12 anys, així com una persona major de 65 anys que requerisca especial atenció i no exercisca activitat retribuïda o persona amb discapacitat.  
Podran així mateix acollir-se a aquesta modalitat els qui necessiten encarregar-se de l'atenció directa d'un familiar fins al segon grau d'afinitat o consanguinitat que, per raons d'edat, accident o malaltia no puguen valdre's per si mateixos i que no exercisquen activitat retribuïda.  
De la disminució de la jornada de treball i la reducció de les retribucions que corresponguen a la dita reducció de jornada es gaudirà d'acord amb el que preveu l'acord i en els termes que reglamentàriament es determinen.   
Per al càlcul del valor hora aplicable a la dita reducció es prendrà com a base la totalitat de les retribucions íntegres mensuals que perceba el funcionari dividida entre el nombre de dies naturals del mes corresponent i, al seu torn, aquest resultat pel nombre d'hores que el funcionari tinga obligació de complir, de mitjana, cada dia.   
Quan ho permeta l'organització del treball de la unitat, es concedirà al funcionari la part de la jornada que convinga als seus interessos personals.  
2. Jornada reduïda per raó de malaltia molt greu d'un familiar  
El personal que ho necessite per a l'atenció d'un familiar en primer grau, per raó de malaltia molt greu, tindrà dret a sol'licitar una reducció de fins a un 50% de la seua jornada laboral, amb caràcter retribuït i pel termini màxim d'un mes d'acord amb el que preveu l'Estatut Bàsic de l'Empleat Públic.  
Quan dos empleats generen aquest dret pel mateix fet causant, podran gaudir de la dita reducció de manera parcial, i no es podrà excedir la suma dels períodes de gaudi d'ambdós, en tot cas, del termini màxim d'un mes.  
3. Jornada reduïda per interés particular  
Els que exercisquen llocs de treball amb nivell de complement de destinació inferior a 28 i no estiguen obligats, pel contingut del seu lloc, a prestar servei en règim d'especial dedicació, podran acollir-se a aquesta modalitat de jornada reduïda per interés particular, consistent en l'exercici, de forma ininterrompuda, de 25 hores setmanals de treball efectiu de dilluns a divendres entre les 09.00 hores i les 14.00 hores, i percebran el 75% de les seues retribucions.  
El reconeixement d'aquesta modalitat de jornada reduïda estarà condicionat a les necessitats del servei i serà incompatible amb el gaudi d'altres modalitats de jornada reduïda establides legalment o reglamentàriament.  
Quart. Flexibilitat d'horari per a la conciliació de la vida personal, familiar i laboral  
1. Els que tinguen a càrrec seu, per raons de guarda legal, un o més menors de 12 anys, així com els que tinguen a la seua atenció directa persones majors de 65 anys que requerisquen especial atenció o persones amb discapacitat, podran flexibilitzar, sense caràcter acumulable, en una hora diària la part fixa del seu horari siga quina siga la modalitat de jornada que realitzen. Podran gaudir així mateix d'aquesta modalitat de jornada flexible els que tinguen a càrrec seu directe un familiar fins al segon grau de consanguinitat o afinitat amb malaltia greu.  
2. Els que tinguen a càrrec seu, per raons de guarda legal, un menor amb discapacitat, podran flexibilitzar en dues hores diàries la part fixa del seu horari, siga quina siga la modalitat de jornada que realitzen, per a la conciliació d'aquest amb els horaris del centre educatiu ordinari d'integració i d'educació especial, així com altres centres on el fill o la filla amb discapacitat reba atenció.  
3. Les empleades públiques víctimes de violència de gènere podran, siga quina siga la modalitat de jornada que realitzen, flexibilitzar en dos hores diàries la part fixa del seu horari, per a fer una assistència social integrada.  
4. Excepcionalment i amb caràcter temporal per un màxim de sis mesos prorrogables per igual termini, es podrà autoritzar una flexibilitat per un màxim de dues hores per motius directament relacionats amb la conciliació de la vida personal, familiar i laboral i en els casos de famílies monoparentals.  
Cinqué. Tramitació  
Totes les modalitats de jornada reduïda o flexible per a la conciliació de la vida personal, familiar i laboral seran reconegudes, amb la sol'licitud prèvia de l'empleat o empleada, per aquesta Delegació del Govern, a través de la seua Secretaria General.  
El personal que sol'licite el reconeixement o, si és el cas, l'autorització d'alguna de les jornades reduïdes o flexibles establides en el present calendari, aportarà, junt amb la sol'licitud, els documents acreditatius del supòsit causant del seu dret, llevat de quan aquests documents consten ja en poder del departament.  
Sisé. Permisos i llicències  
Sense perjuí dels permisos i llicències reconeguts legalment o reglamentàriament que els poguera correspondre no previstos en aquesta instrucció, els empleats i empleades del departament podran gaudir dels permisos següents:   
1. Quinze dies de permís per naixement, acolliment o adopció d'un fill, a gaudir per aquell dels progenitors que no tinga reconegut el permís de maternitat. D'aquest permís es gaudirà a partir de la data del naixement, de la decisió administrativa o judicial d'acolliment o de la resolució judicial per la qual es constituïsca l'adopció.  
20 dies naturals ininterromputs quan el naixement nou, l'adopció o l'acolliment es produïsca en una família nombrosa, quan la família adquirisca aquesta condició amb el naixement nou, l'adopció o l'acolliment, o quan en la família existira prèviament una persona amb discapacitat, en un grau igual o superior al 33%.  
2. Qualsevol dels progenitors, en el cas que ambdós treballen, podrà absentar-se una hora diària del treball que podrà dividir en dues fraccions per lactància del menor de 12 mesos a càrrec seu que podrà substituir per una reducció de jornada en mitja hora a l'inici i al final de la jornada, o en una hora a l'inici o al final de la jornada amb la mateixa finalitat. Podrà substituir el temps de lactància per un permís retribuït que acumule en jornades completes el temps corresponent.  
3. La mare o, si és el cas, el progenitor que tinga reconegut un permís de maternitat podrà substituir el permís de lactància per una ampliació del primer fins a un màxim de quatre setmanes. Quan la beneficiària o, si és el cas el beneficiari, ja estiga gaudint d'un permís de lactància i desitge acollir-se a aquesta possibilitat, el temps de permís addicional de maternitat es calcularà substituint el temps de lactància que tinguera pendent de gaudi acumulat en jornades completes.  
Aquest permís s'incrementarà en els casos de part múltiple, adopció o acollida múltiple, segons el que estableix la normativa vigent.  
4. Dues hores d'absència, percebent les retribucions íntegres, en els casos de naixement de fills prematurs o nounats hospitalitzats a continuació del part. En els dits supòsits, el permís de maternitat pot computar-se, a instàncies de la mare o, si no n'hi ha del pare, a partir de la data de l'alta hospitalària. S'exclouen d'aquest còmput les primeres sis setmanes posteriors al part, de descans obligatori per a la mare. Així mateix, tindran dret a reduir la seua jornada de treball fins a un màxim de dues hores amb la reducció proporcional de les retribucions.  
5. Permís per a absentar-se, pel temps que siga necessari per a la seua realització, per a sotmetre's a tècniques de fecundació assistida.  
6. Permís per a absentar-se, durant el temps indispensable, per als que tinguen a càrrec seu, per raó de guarda legal, menors amb discapacitat, per a assistir a les reunions de coordinació del seu centre educatiu, ordinari d'integració o d'educació especial, on reba atenció, tractament o per a acompanyar-lo si ha de rebre suport addicional en l'àmbit sanitari o social.  
7. Dret a gaudir d'un permís de fins a dos mesos de duració percebent durant aquest període les retribucions bàsiques en els supòsits d'adopció internacional, quan siga necessari el desplaçament previ al país d'origen de l'adoptat. Aquest dret serà extensiu a les parelles de fet legalment registrades que així ho acrediten mitjançant un certificat.  
8. Tres dies hàbils de permís per la defunció, accident o malaltia greus, hospitalització o intervenció quirúrgica sense hospitalització que necessite repòs domiciliari d'un familiar de primer grau de consanguinitat o afinitat quan el succés es produïsca en la mateixa localitat, i cinc dies hàbils quan siga en una localitat diferent.  
9. Dos dies hàbils en els mateixos casos de l'apartat anterior quan es tracte de familiars de segon grau, quatre dies quan el succés ocórrega en distinta localitat.  
10. Permís pel temps indispensable per al compliment d'un deure inexcusable de caràcter públic o personal i els relacionats amb la conciliació de la vida familiar i laboral.   
11. Durant l'any 2010, el personal tindrà dret a gaudir de sis dies, o els que li corresponguen segons la seua antiguitat, de permís per assumptes particulars, sense perjudici de la concessió dels restants permisos i llicències establits en la normativa vigent, de manera que els empleats públics tindran dret a gaudir de dos dies addicionals quan facen el sisè trienni, i s'incrementarà en un dia addicional per cada trienni complit a partir del huité. Aquests dies no podran acumular-se, en cap cas, als períodes de vacances anuals.  
El personal podrà distribuir els dies esmentats a la seua conveniència, amb l'autorització prèvia dels seus superiors, que es comunicarà a la respectiva unitat de personal, i respectant sempre les necessitats del servei. Quan, per aquestes raons, no siga possible gaudir del mencionat permís abans de finalitzar el mes de desembre, podrà concedir-se en els primers 15 dies del mes de gener següent.  
Seté. Altres mesures per a afavorir la conciliació personal, familiar i laboral  
1. La Delegació del Govern planificarà l'organització d'activitats d'oci, esportives i culturals per als fills d'entre 4 i 12 anys del seu personal, en els dies laborals no lectius, d'acord amb les disponibilitats pressupostàries.  
2. S'estableix un dia laboral no lectiu com a dia de la conciliació. Durant aquesta festa, no lectiva, se celebraran activitats d'oci, esportives i culturals. En aquest dia la jornada laboral serà de 09.00 i finalitzarà a les 14.30. Per a l'any 2010, es fixa el 25 de juny com a dia de la conciliació a les províncies de València, Alacant i Castelló.  
Huité. Organització del treball  
Amb la finalitat de facilitar la conciliació de la vida personal, familiar i laboral es podran desenvolupar experiències pilot per a l'aplicació de les tecnologies de la informació a l'exercici dels llocs de treball, amb criteris d'eficiència i qualitat en la prestació dels servicis, amb la consulta prèvia amb les organitzacions sindicals firmants de l'Acord de 13 de novembre de 2002.  
Nové. Temps per a la formació  
1. El temps d'assistència als cursos de formació programats per a la capacitació professional o per a l'adaptació a un nou lloc de treball, i els organitzats pels diferents promotors previstos en l'acord de formació contínua vigent en les administracions públiques, es considera temps de treball a tots els efectes, quan els cursos se celebren dins d'aquest horari. Quan aquests cursos se celebren fora de l'horari de presència obligada, els empleats públics que acrediten l'assistència poden computar aquest temps de formació com a part del seu horari flexible que serà qualificat en qualsevol cas com a horari efectiu de treball.  
2. Així mateix, per a facilitar la formació professional i el desenvolupament personal dels empleats i les empleades del Ministeri de Presidència, es concedeixen els permisos per als supòsits següents:  
a) Permisos retribuïts per a concórrer a exàmens finals i proves d'aptitud i avaluació per a l'obtenció d'un títol acadèmic o professional reconegut, així com proves per a la millora de la seua carrera professional durant els dies de la seua celebració i el temps indispensable per al trasllat en els casos que les dites proves tinguen lloc inexcusablement fora de la localitat.  
b) Permisos, percebent només les retribucions bàsiques, amb un límit màxim de 40 hores a l'any, per a l'assistència a cursos de perfeccionament professional diferents dels previstos en el número primer d'aquest apartat i el contingut dels quals estiga directament relacionat amb el lloc de treball o la corresponent carrera professional i administrativa, amb un informe previ favorable del responsable de la unitat.  
c) Permís no retribuït, quan les necessitats del servei no ho impedisquen, d'una duració màxima de tres mesos, per a l'assistència a cursos de perfeccionament professional no directament relacionats amb la funció pública.   
Podran rebre i participar en cursos de formació els empleats públics durant els permisos de maternitat, paternitat, així com en excedència per motius familiars.  
Els períodes de gaudi d'aquests permisos no podran acumular-se a altres tipus de permisos i llicències.  
Deu. Vacances i festes laborals  
1. Amb caràcter general, les vacances anuals del personal seran d'un mes natural o de 22 dies hàbils anuals per any complet de servei o en forma proporcional al temps de servicis efectius i se'n gaudirà de forma obligatòria dins de l'any natural i fins al 15 de gener de l'any següent, en períodes mínims de cinc dies hàbils consecutius, sempre que els corresponents períodes vacacionals siguen compatibles amb les necessitats del servei. A aquests efectes, els dissabtes no seran considerats dies hàbils, llevat que els horaris especials establisquen una altra cosa.  
Així mateix, a l'efecte de determinar el període computable per al càlcul de les vacances anuals, es computaran com a servei efectiu les absències del treball per motius independents de la voluntat del personal, com ara malaltia, accident o maternitat, així com aquelles derivades del gaudi de llicències establides legalment o reglamentàriament.  
En el supòsit d'haver completat els anys d'antiguitat en l'administració que s'indiquen, es tindrà dret al gaudi dels següents dies de vacances anuals:  
15 anys de servei: 23 dies hàbils.  
20 anys de servei: 24 dies hàbils.  
25 anys de servei: 25 dies hàbils.  
30 o més anys de servei: 26 dies hàbils.  
Aquest dret es farà efectiu a partir de l'any natural següent al compliment de l'antiguitat indicada.  
Els empleats i empleades del departament podran acumular el període de gaudi de vacances als permisos derivats de maternitat, lactància i paternitat, fins i tot havent expirat ja l'any natural a què aquest període corresponga. Si una incapacitat temporal derivada de l'embaràs, permís per maternitat, o la seua ampliació per lactància natural coincideix amb el període vacacional, aquest quedarà interromput i podrà gaudir-se de les vacances quan finalitze el període del permís per maternitat, encara que haja expirat ja l'any natural.  
En el cas de permís per maternitat, quan aquesta situació coincidisca amb el període vacacional, aquest quedarà interromput i podrà gaudir-se de les vacances finalitzat el període del permís per maternitat, fins i tot havent expirat ja l'any natural.  
2. Festivitats tradicionals  
Cada Subdelegació del Govern d'Alacant, Castelló i València aprovarà la jornada de treball aplicable als serveis perifèrics de la seua província.  
Onze. Justificació d'absències  
1. Les absències i faltes de puntualitat i permanència del personal, en que s'al'leguen causes de malaltia, incapacitat temporal i altres de força major, requeriran l'avís immediat al responsable de la unitat corresponent, així com la seua ulterior justificació acreditativa, que serà notificada a l'òrgan competent en matèria de personal.  
2. En tot cas, a partir del quart dia de malaltia serà obligatòria la presentació del part de baixa i els successius de confirmació amb la periodicitat que reglamentàriament pertoque, segons es tracte de personal inclòs en MUFACE o en el Règim General de la Seguretat Social.  
3. Les absències i faltes de puntualitat i permanència del personal que no queden degudament justificades podran donar lloc a una deducció proporcional d'havers, d'acord amb el que estableix l'article 36 de la Llei 31/1991, de 30 de desembre, modificada per l'article 102.2 de la Llei 13/1996, de 30 desembre.  
Dotze. Control de compliment  
1. El secretari general de la Delegació de Govern vetlarà pel compliment de les jornades i horaris de treball establits en aquest calendari laboral i en general per les normes contingudes en aquesta instrucció, així com els criteris dictats o que pogueren dictar-se per la Secretaria d'Estat per a la Funció Pública, i adoptarà les mesures necessàries per a la correcció d'incompliments o infraccions.  
2. Els titulars de les unitats administratives hauran de comunicar al seu superior immediat, i aquest al secretari general d'aquesta Delegació del Govern les faltes de permanència no justificades del personal a càrrec seu, dins del primer dia hàbil immediatament posterior al de l'absència no justificada, aquesta comunicació es realitzarà per mitjans telemàtics a l'adreça de correu electrònic .  
Tretze. Excepcions  
Les normes contingudes en la present resolució no s'aplicaran al personal docent o laboral del Ministeri d'Educació, Cultura i Esport que preste servicis en els centres docents o de suport a la docència, ni al personal destinat en institucions i establiments sanitaris, correus i telègrafs i en institucions penitenciàries, ni al personal a què siga aplicable un altre calendari laboral de forma expressa, ni al personal a què siga aplicable el que disposa el punt primer 3 de la Resolució de 20 de desembre de 2005 de la Secretaria General per a l'Administració Pública, per la qual es dicten instruccions sobre jornada i horaris de treball.  
Catorze. Comissió de seguiment  
Es constituirà una comissió paritària de seguiment de la Resolució del calendari laboral 2010 de la Delegació del Govern a la Comunitat Valenciana per tal de donar a conéixer i informar sobre qualsevol incidència o conflicte que puga succeir en l'aplicació del calendari esmentat. Aquesta comissió estarà integrada per representants de la Delegació del Govern a la Comunitat Valenciana i dels Sindicats firmants de l'Acord de 13 de novembre de 2002.  
Quinze. Vigència  
Aquesta resolució substitueix la dictada per aquesta Delegació del Govern el passat 13 de març de 2009, publicada en el Diari Oficial de la Comunitat Valenciana de 17 d'abril de 2009, sobre calendari laboral, i estarà en vigor durant el present any 2010.  
València, 31 de març de 2010.- El delegat del Govern: Ricardo Peralta Ortega.